Voormalige skeidsregter skuldig aan korrupsie | Maroela Media
Die voormalige skeidsregter Clifford Malgas is Vrydag gevonnis vir korrupsie wat verband hou met wedstrydknoeiery in Junie 2011 tydens die Vodacom-beker in Kaapstad.
Hy is in die Bellville gespesialiseerde handelsmisdaad hof tot vier jaar tronkstraf gevonnis op aanklag van korrupsie en meineed, het die Suid-Afrikaanse Sokkervereniging (Safa), gesê. Die vonnisse is nie opgeskort nie en Malgas sal effektief vier jaar agter tralies deurbring.
Malgas het saam met Phil Setshedi, Bafana Bafana se voormalige assistent-afrigter wedstryde geknoei. Setshedi is in 2013 skuldig bevind aan wedstrydknoeiery.
Die landdros het gesê dit is 'n baie ernstige oortreding om die integriteit van sport in die weegskaal te bring. Safa-president Danny Jordaan het gesê geen steen sal onaangeraak bly nie om korrupsie in sokker uit te roei. Hy het die vonnis verwelkom.